Guvernarea-i grea, țara e trează, Primăria Generală e mai degrabă concentrată pe chermeze și iepurași, deci ceva trebuie făcut ca protestele să ocolească simbolul puterii – PSD și ALDE. PSD e concentrat pe mărețele-i realizări ale programului de guvernare, la degustat de tomate și alveole pentru oficialități. Nu are timp să se justifice pe la televizor pentru eventuale proteste ale unor „sorosiști fasciști”. Drept pentru care a găsit portița aparent legală, dar profund imorală: au făcut imposibilă exercitarea dreptului la protest în fața PMB, PSD și ALDE fără un strop de nesupunere civică.

Prin iunie l-am auzit pe Dumitru Coarnă, un șef de sindicat de polițiști, povestind la televizor că a depus notificare de protest în fața sediului PSD și că i-a fost refuzat protestul sub motivul că exista o adunare publică anterior notificată, în acel loc și în acel interval. A mai ajuns pe la urechile mele vestea cu o notificare pentru o manifestație la fântâni și refuzată din același motiv. Apoi, la început de iulie, am depus chiar eu o notificare pentru o manifestație publică în fața PMB, refuzată și ea, cu aceleași argumente. Drept pentru care am cerut, în baza Legii 544/ 2001, detalii cu privire la cei ce notificaseră înaintea noastră. Nu de alta, dar în 26 iulie când noi am mers acolo nu era nici picior de protestatar. Iar domnul Coarnă a povestit, chiar la Antena 3, că s-a dus în ziua și la ora la care notificase și nu a văzut nici el nicio urmă de protest. Deci ce să fie oare?

Ei iată, este un cetățean, chipurile, care a depus notificare de protest în patru locuri diferite – PSD, ALDE, PMB și zona fântâni de la Universitate. Și nu orice notificare, ci din martie și până în decembrie 2017. Și nu oricum așa, ci între orele 10.00 – 22.00. Foarte interesantă este formularea din notificare: solicită până pe 31.06.2017. Apoi, înghesuit de tot, vădit completat ulterior redactării solicitării, între două rânduri „cu posibilitatea de prelungire până la 31.12.2017” (captură din notificarea omului mai jos). În mod bizar, protocolul semnat de PMB cuprinde această „posibilitate”, fără să avem solicitarea explicită. Se pare că în fiecare zi, între orele 10.00 – 22.00 câte cinci cetățeni stau în fața PMB, alți cinci în fața ALDE, alți cinci în fața PSD și, bineînțeles cinci la fântâni. Eu am fost atentă zilele astea, pe cuvânt că nu am văzut niciun protestatar.

De ce cred că este o făcătură? Până când viceprimarul Bădulescu a primit de la Primarul Firea puterea de a semna notificările (prin dispoziție de primar, cât să nu se atingă ea de orice urmp scrisă de abuz), oricine depunea o solicitare de protest era chemat la o comisie de ordine publică. Dacă într-adevăr era deja notificat un protest, fie ți se dădea voie să comunici direct cu persoana care avea notificare, fie începeau niște negocieri de loc și de moment cât să poți să își desfășori activitatea. Din 2009 am depus zeci de notificări de protest. Singurul loc unde mi s-a refuzat constant a fost la Hala Matache, din cauza șantierului. Niciodată nu am primit un refuz prin poștă.

Pe 26 iulie, când am protestat în fața PMB, am spus Jandarmeriei că am venit să susținem persoanele care au notificat înaintea noastră, că am venit la acel protest. Jandarmeria ne-a spus că nu se poate, că trebuie să vină organizatorul cu protocolul, să vadă despre ce este vorba. Am cerut jandarmeriei să identifice organizatorului acelui protest - au ridicat din umeri. Am strigat după organizatorul celeialte adunări, nimic. Eram doar noi, aceia care, conform Jandarmeriei, eram niște ilegaliști.

Mizerabil de-a dreptul mi se pare că pretextul folosit este „nesoluționarea unor probleme locative”. Una dintre cele mai acute probleme la nivelul Capitalei folosit ca pretext pentru a bloca orice formă de protest în fața acestor instituții mi se pare o sfidare, o batjocură la adresa sărăciei. Și asta de la conducerea instituției care ar trebuie să gestioneze această problemă.

Se pare, totuși, că protestatarul nostru a cedat locația din Kiseleff firmei SC CARROM. Nu știm pe ce perioadă și pentru ce a cerut această firmă să „protesteze” în fața PSD-ului, însă curios mi se pare că această firmă a reușit totuși să dea de „protestatar”. Pe mine nu m-a chemat nimeni la comisie sa-mi explice că există această varianta, refuzul mi-a fost comunicat sec: NU, prin poștă. Totuși, SC CARROM a convins omul să îi lase-n ușa PSD-ului.

Am mai făcut o sagă de cereri pe 544/2001, o să revin aici cu un follow up pe această temă. Și asta pentru că mie mi se pare extrem de grav ce face viceprimarul Bădulescu: să iei cetățenilor dreptul de a protesta este manifestarea autosuficienței și disprețului pe care acest partid îl are pentru cetățeni. Este ultima formă de „smardoială” a tuturor cetățenilor care îndrăznesc să nu fie de-acord cu partidul.

Și totuși am o ultimă mirare: ALDE!? De parcă cineva vreodată s-a gândit că ar vrea să protesteze în fața partidului 5,62%!